Priekšlikums PADOMES LĒMUMS, ar ko pagarina piemērošanas laiku 2010. gada 7. jūnija Lēmumam 2010/371/ES par apspriešanās procedūras pabeigšanu ar Madagaskaras Republiku saskaņā ar ĀKK un ES partnerattiecību nolīguma 96. pantu /* COM/2012/0653 final - 2012/0311 (NLE) */





PASKAIDROJUMA RAKSTS Eiropas Savienības Padome 2010. gada 7. jūnijā pēc apspriešanās procedūras pabeigšanas saskaņā ar ĀKK un ES partnerattiecību nolīguma 96. pantu pieņēma lēmumu (Nr. 2010/371/ES) divpadsmit mēnešus veikt atbilstošus pasākumus attiecībā uz Madagaskaras Republiku[1]. Ar Padomes 2011. gada 30. maija Lēmumu Nr. 2011/324/ES[2] šī lēmuma piemērošanas laiks tika pagarināts līdz 2011. gada 6. decembrim, un ar Padomes 2011. gada 5. decembra Lēmumu Nr. 2011/808/ES[3] lēmumā tika izdarīti grozījumi un pagarināts tā piemērošanas laiks līdz 2012. gada 5. decembrim. Spēkā esošie atbilstošie pasākumi, kas pieņemti ar Lēmumu 2010/371/ES un grozīti ar Lēmumu 2011/808/ES, ietver jo īpaši budžeta atbalsta apturēšanu un to, ka 10. EAF VIP īstenošana ir atkarīga no tā, vai Madagaskaras puse ievēro saistības, kas norādītas Madagaskaras puses saistību kopumā, kas ietverts vēstulē, kas nosūtīta pārejas posma prezidentam un iekļauta Padomes Lēmuma 2011/808/ES pielikumā. Atbilstošie pasākumi, kas paredzēja arī to, ka Eiropas Komisijas pārņem EAF valsts kredītrīkotāja pilnvaras, neskar ieguldījumu humānās palīdzības darbībās un projektus, no kuriem tiešu labumu gūst iedzīvotāji. Šajā pārskatīšanā galvenokārt tiek ņemta vērā politiskās situācijas attīstība Madagaskarā pēdējā gada laikā saistībā ar ceļveža īstenošanu. Šī īstenošana ir notikusi mainīgi: a) būtiski panākumi attiecībā uz vēlēšanu procesu (neatkarīgas vēlēšanu komisijas izveide – CENIT, ANO vēlēšanu novērtēšanas ziņojums, ko apstiprinājušas Madagaskaras iestādes un starptautiskā sabiedrība (vēlēšanu grafiks un budžets), un paziņoti vēlēšanu datumi (prezidenta vēlēšanu pirmā kārta – 2013. gada 8. maijā un prezidenta vēlēšanu otrā kārta vienlaikus ar likumdevēja vēlēšanām – 2013. gada 3. jūlijā); b) strupceļš, mēģinot rast politisko vienošanos starp prezidentu Rajoelina un bijušo prezidentu Ravalomanana, kurā tiktu atrisināts jautājums par viņu dalību vēlēšanās un bijušā prezidenta atgriešanos. Šie neatrisinātie jautājumi, kā arī citi jautājumi, kas saistīti ar amnestijas pasākumu īstenošanu un nacionālo izlīgumu, tiek uzskatīti par būtiskiem, lai nodrošinātu ticamu vēlēšanu rīkošanai un norisei nepieciešamo politisko vidi. Šajā laikposmā Eiropas Savienība saskaņā ar Eštones kundzes preses pārstāvja 2011. gada 20. septembra paziņojumu un iepriekš minēto Padomes 5. decembra lēmumu turpināja ar nosacījumiem atbalstīt pārejas procesu un pakāpeniski, tiklīdz pārejas process pavirzījās uz priekšu, īstenoja atbalsta pasākumus iedzīvotājiem un pasākumus vēlēšanu procesa atbalstam, kā tas paredzēts iepriekš minētajā saistību kopumā. Ņemot vērā, ka ceļvedis vēl nav pilnībā īstenots, ir būtiski turpināt spēkā esošo atbilstošo pasākumu piemērošanu, nemainot nosacījumus un ES un Madagaskaras savstarpējās saistības, kas paliek pilnībā spēkā līdz brīdim, kad notiks ticamas vēlēšanas. Tā kā likumdevēja vēlēšanas un prezidenta vēlēšanu otrā kārta ir paredzēta 2013. gada 3. jūlijā (gandrīz 7 mēnešus pēc spēkā esošā lēmuma darbības termiņa beigām), ir pamatoti pagarināt atbilstošo pasākumu piemērošanas laiku līdz brīdim, ka Padome noteiks, ka ticamas vēlēšanas ir notikušas un konstitucionālā kārtība ir atjaunota. Lai dotu skaidru Savienības politisku signālu nolūkā mudināt Madagaskaras iestādes un visus ceļveža piemērošanā iesaistītos partnerus palielināt savus centienus tā īstenošanā un nolūkā ātri pārvarēt politiskos šķēršļus, kas šobrīd kavē pārejas procesu, tiek ierosināts nosūtīt pārejas posma prezidentam vēstuli, kas informē par šo lēmumu. Lēmumu, kas jāpieņem, varēs pārskatīt jebkurā brīdī, to varēs grozīt vai atcelt, ņemot vērā politiskās situācijas attīstību valstī un sasniegto progresu ceļveža īstenošanā vai šāda progresa neesību. 2012/0311 (NLE) Priekšlikums PADOMES LĒMUMS, ar ko pagarina piemērošanas laiku 2010. gada 7. jūnija Lēmumam 2010/371/ES par apspriešanās procedūras pabeigšanu ar Madagaskaras Republiku saskaņā ar ĀKK un ES partnerattiecību nolīguma 96. pantu EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā[4] un grozīts Vagadugu, Burkinafaso, 2010. gada 22. jūnijā[5] (turpmāk "ĀKK un ES partnerattiecību nolīgums"), un jo īpaši tā 96. pantu, ņemot vērā Iekšējo nolīgumu starp dalībvalstu valdību pārstāvjiem Padomes sanāksmē par pasākumiem, kas jāveic, un procedūrām, kas jāievēro, lai īstenotu ĀKK un ES partnerattiecību nolīgumu[6], un jo īpaši tā 3. pantu, ņemot vērā Eiropas Komisijas priekšlikumu, vienojoties ar Savienības Augsto pārstāvi ārlietās un drošības politikas jautājumos, tā kā: (1) 2010. gada 7. jūnija Lēmums 2010/371/ES[7] par apspriešanās procedūras pabeigšanu ar Madagaskaras Republiku saskaņā ar ĀKK un EK partnerattiecību nolīguma 96. pantu tika pieņemts, lai īstenotu atbilstošus pasākumus pēc tam, kad tika pārkāpti ĀKK un EK partnerattiecību nolīguma 9. pantā minētie svarīgie elementi. (2) Ar 2011. gada 30. maija Lēmumu 2011/324/ES[8] šo pasākumu piemērošanas laiku pagarināja līdz 2011. gada 6. decembrim, ar Padomes 2011. gada 5. decembra Lēmumu Nr. 2011/808/ES[9] šie pasākumi tika grozīti un to piemērošanas laiks tika pagarināts līdz 2012. gada 5. decembrim. (3) Neraugoties uz būtisko progresu, kas sasniegts jo īpaši saistībā ar pārejas posma iestāžu izveidi un vēlēšanu procesu, pārejai paredzētais ceļvedis nav pilnībā īstenots. (4) Pašreizējais Lēmuma 2010/371/ES piemērošanas laiks beidzas 2012. gada 5. decembrī. Tā kā likumdevēja vēlēšanas un prezidenta vēlēšanu otrā kārta ir paredzēta 2013. gada 3. jūlijā, ir jāpagarina spēkā esošo atbilstošo pasākumu piemērošanas laiks līdz brīdim, kad Padome noteiks, ka ticamas vēlēšanas ir notikušas un ka konstitucionālā kārtība Madagaskarā ir atjaunota, neskarot šo pasākumu regulāru paskatīšanu šajā laikposmā. IR PIEŅĒMUSI ŠO LĒMUMU. 1. pants Lēmumu 2010/371/ES, kura piemērošanas laiks pagarināts ar Lēmumu 2011/324/ES un Lēmumu 2011/808/ES, groza šādi. Lēmuma 3. panta otro teikumu aizstāj ar šādu teikumu: "Tas ir spēkā līdz brīdim, kad Padome noteiks, ka ir notikušas ticamas vēlēšanas un ka konstitucionālā kārtība Madagaskarā ir atjaunota, neskarot regulāru pārskatīšanu šajā laikposmā." 2. pants Pielikumā ir pievienota Madagaskaras pārejas posma prezidentam adresēta vēstule. 3. pants Šis lēmums stājas spēkā tā pieņemšanas dienā. Briselē, Padomes vārdā — priekšsēdētājs PIELIKUMS Briselē, PĀREJAS POSMA PREZIDENTAM ADRESĒTĀS VĒSTULES PROJEKTS Prezidenta kungs! Atzinīgi vērtējot progresu, kas panākts politiskās krīzes atrisināšanā, Madagaskaras politiskajiem partneriem 2011. gada septembrī parakstot ceļvedi krīzes novēršanai Madagaskarā, Eiropas Savienība 2011. gada 5. decembrī atviegloja atbilstošos pasākumus, kas noteikti attiecībā uz Madagaskaru ar Padomes 2010. gada 7. jūnija lēmumu. Šis jaunais lēmums Jums tika paziņots ar 2011. gada 8. decembra vēstuli, kurā ietverti visi priekšnosacījumi jebkuram pārejas posma atbalsta pasākumam no Eiropas Savienības puses. Šajā saistībā un visa šā pēdējā gada laikā Savienība ir īstenojusi atbalsta pasākumus iedzīvotājiem un pasākumus vēlēšanu procesa atbalstam, kā tas paredzēts saistību kopumā, kas ietverts iepriekš minētajā vēstulē. Ņemot vērā, ka ceļvedis nav pilnībā īstenots un ka likumdevēja vēlēšanas un prezidenta vēlēšanu otrā kārta ir paredzēta 2013. gada 3. jūlijā, ir būtiski turpināt spēkā esošo atbilstošo pasākumu piemērošanu, nemainot nosacījumus un Eiropas Savienības un Madagaskaras savstarpējās saistības, kas paliek spēkā pilnā apmērā līdz brīdim, kad Savienība noteiks, ka ticamas vēlēšanas ir notikušas un ka konstitucionālā kārtība Madagaskarā ir atjaunota. Eiropas Savienība, kura pievērš vislielāko nozīmi svarīgajiem elementiem attiecībā uz cilvēktiesību ievērošanu, demokrātiskām institūcijām un tiesiskumu, kas noteikti ĀKK un ES partnerattiecību nolīguma 9. pantā, mudina Jūs un visus ceļvedī iesaistītos partnerus palielināt savus centienus, lai ātri pārvarētu politiskos šķēršļus, kas šobrīd kavē tā īstenošanu. Savienība Jūs arī aicina neatlaidīgi turpināt centienus nodrošināt mierīgu politisko vidi, kas nepieciešama ticamu vēlēšanu norisei 2013. gada maijā un jūlijā un pārejas procesa pabeigšanai, par ko vienojās Madagaskaras pārstāvji un ko apstiprināja starptautiskā sabiedrība. Eiropas Savienība apstiprina savu apņemšanos turpināt atbalstīt pārejas procesu un ātri ieviest atbalsta pasākumus posmam pēc pārejas, par kuriem ir jāpieņem lēmums politiskā dialoga ietvaros, kas uzsākts ar Jūsu valdību. Atbilstošos pasākumus var jebkura laikā pārskatīt, ņemot vērā politiskās situācijas pozitīvo vai negatīvo attīstību Madagaskarā. Ar cieņu Eiropas Savienības vārdā Catherine ASHTON Andris PIEBALGS [1] OV L 169, 3.7.2010., 13. lpp. [2] OV L 146, 1.6.2011., 2. lpp. [3] OV L 324, 7.12.2012., 1. lpp. [4] OV L 317, 15.12.2000., 3. lpp. [5] OV L 287, 4.11.2010., 3. lpp. [6] OV L 317, 15.12.2000., 376. lpp. [7] OV L 169, 3.7.2010., 13. lpp. [8] OV L 146, 1.6.2011., 2. lpp. [9] OV L 324, 7.12.2012., 1. lpp.